CELEX: 32014R0913
Language: el
Date: 2014-08-21 00:00:00
Title: Κατ' εξουσιοδότηση κανονισμός (ΕΕ) αριθ. 913/2014 της Επιτροπής, της 21ης Αυγούστου 2014 , σχετικά με τη θέσπιση προσωρινών έκτακτων μέτρων στήριξης για τους παραγωγούς ροδάκινων και νεκταρινιών

22.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 248/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 913/2014 ΤΗΣ ΕΠΙΤΡΟΠΉΣ
   της 21ης Αυγούστου 2014
   σχετικά με τη θέσπιση προσωρινών έκτακτων μέτρων στήριξης για τους παραγωγούς ροδάκινων και νεκταρινιών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 219 παράγραφος 1 σε συνδυασμό με το άρθρο 228,
   Εκτιμώντας τα ακόλουθα:
   
               (1)
            
            
               Το υψηλά εποχικά επίπεδα εφοδιασμού σε ροδάκινα και νεκταρίνια, καθώς και η επιβράδυνση της κατανάλωσης λόγω δυσμενών καιρικών συνθηκών στην κορύφωση της συγκομιδής προκάλεσαν προβλήματα στην αγορά και σημαντική μείωση των τιμών για τα εν λόγω φρούτα. Η περιορισμένη δυνατότητα αποθήκευσης των ευαλλοίωτων αυτών φρούτων δεν επιτρέπει την ταχεία βελτίωση της κατάστασης. Επιπλέον, η αναγγελθείσα από τη Ρωσία απαγόρευση των εισαγωγών οπωροκηπευτικών από την Ένωση ενδέχεται να επιδεινώσει την κατάσταση στην αγορά ροδάκινων και νεκταρινιών. Ως εκ τούτου, έχει διαμορφωθεί στην αγορά μια κατάσταση η οποία, σύμφωνα με όλες τις ενδείξεις, δεν είναι δυνατόν να αντιμετωπιστεί με τα συνήθη μέτρα που προβλέπονται στον κανονισμό (ΕΕ) αριθ. 1308/2013.
            
         
               (2)
            
            
               Για να αποφευχθεί η επιδείνωση της υφιστάμενης κατάστασης ή η παρατεταμένη διατάραξη της αγοράς, απαιτείται να ληφθούν επειγόντως έκτακτα μέτρα στήριξης των παραγωγών ροδάκινων και νεκταρινιών σε αυτό το στάδιο της συγκομιδής.
            
         
               (3)
            
            
               Οι αποσύρσεις από την αγορά αποτελούν αποτελεσματικό μέτρο διαχείρισης κρίσης σε περίπτωση πλεονασμάτων οπωροκηπευτικών λόγω έκτακτων και απρόβλεπτων περιστάσεων.
            
         
               (4)
            
            
               Για να μετριαστεί ο αντίκτυπος της απότομης μείωσης των τιμών το φετινό καλοκαίρι, είναι σκόπιμο να αυξηθεί προσωρινά η χρηματοδοτική συνδρομή που παρέχει η Ένωση για τις αποσύρσεις από την αγορά με σκοπό τη δωρεάν διανομή σε ορισμένους φορείς, όπως φιλανθρωπικές οργανώσεις και σχολεία. Ως εκ τούτου, η χρηματοδοτική συνδρομή της Ένωσης θα πρέπει να καλύπτει έως και 10 %, κατ' ανώτατο όριο, του όγκου παραγωγής που διαθέτει στο εμπόριο κάθε οργάνωση παραγωγών.
            
         
               (5)
            
            
               Επιπλέον, λόγω του έκτακτου χαρακτήρα της διατάραξης της αγοράς και για να εξασφαλιστεί ότι όλοι οι παραγωγοί ροδάκινων και νεκταρινιών λαμβάνουν στήριξη από την Ένωση, η χρηματοδοτική συνδρομή της Ένωσης θα πρέπει να επεκταθεί στους παραγωγούς ροδάκινων και νεκταρινιών που δεν είναι μέλη αναγνωρισμένης οργάνωσης παραγωγών.
            
         
               (6)
            
            
               Οι παραγωγοί που δεν είναι μέλη οργάνωσης παραγωγών θα πρέπει να λάβουν το 50 % των ποσών που προβλέπονται στο πλαίσιο της υφιστάμενης χρηματοδοτικής συνδρομής της Ένωσης. Ωστόσο, θα πρέπει να πληρούν τις ίδιες ή ανάλογες προϋποθέσεις με εκείνες που πληρούνται από τις οργανώσεις παραγωγών. Ως εκ τούτου, στο πλαίσιο αυτό, θα πρέπει να υπόκεινται, όπως και οι αναγνωρισμένες οργανώσεις παραγωγών, στις σχετικές διατάξεις του κανονισμού (ΕΕ) αριθ. 1308/2013 και του εκτελεστικού κανονισμού (ΕΕ) αριθ. 543/2011 της Επιτροπής (2).
            
         
               (7)
            
            
               Επιπλέον, η αυξημένη κατανάλωση ροδάκινων και νεκταρινιών θα συμβάλει στην ταχύτερη σταθεροποίηση της κατάστασης της αγοράς. Για την ενθάρρυνση της κατανάλωσης θα πρέπει να διεξαχθούν εκστρατείες προώθησης. Ως εκ τούτου, θα πρέπει να παρασχεθεί πρόσθετη στήριξη στις οργανώσεις παραγωγών όσον αφορά τις εκστρατείες προώθησης.
            
         
               (8)
            
            
               Η εν λόγω πρόσθετη στήριξη για δραστηριότητες προώθησης θα πρέπει να κατανεμηθεί στα κράτη μέλη με βάση την παραγωγή ροδάκινων και νεκταρινιών εκάστου εξ αυτών το 2012. Το μεγαλύτερο μέρος της παραγωγής συγκεντρώνεται σε τέσσερα κράτη μέλη. Είκοσι τέσσερα κράτη μέλη αντιστοιχούν, συνολικά, στο 3,7 % της παραγωγής ροδάκινων και νεκταρινιών της Ένωσης. Για να διασφαλιστεί η αποτελεσματική χρήση του διαθέσιμου προϋπολογισμού, δεν θα πρέπει να διατεθούν κονδύλια στα κράτη μέλη των οποίων το μερίδιο στην παραγωγή της Ένωσης είναι μικρότερο από 1 %.
            
         
               (9)
            
            
               Τα εμπλεκόμενα κράτη μέλη θα πρέπει να μπορούν να αποφασίσουν τον τρόπο κατανομής της πρόσθετης στήριξης που προβλέπεται στον παρόντα κανονισμό σύμφωνα με τον κανονισμό (ΕΕ) αριθ. 1308/2013 και τον εκτελεστικό κανονισμό (ΕΕ) αριθ. 543/2011, εκτός από τις περιπτώσεις στις οποίες ο παρών κανονισμός προβλέπει παρεκκλίσεις από τους εν λόγω κανονισμούς.
            
         
               (10)
            
            
               Για να έχει η πρόσθετη στήριξη άμεσο αντίκτυπο στην αγορά και να συμβάλει στη σταθεροποίηση των τιμών, τα προσωρινά έκτακτα μέτρα στήριξης που προβλέπονται στον παρόντα κανονισμό θα πρέπει να εφαρμοστούν από τις 11 Αυγούστου 2014, ημερομηνία ανακοίνωσης των εν λόγω μέτρων από την Επιτροπή,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   1.   Ο παρών κανονισμός θεσπίζει κανόνες για προσωρινά έκτακτα μέτρα στήριξης για τα ροδάκινα και τα νεκταρίνια που υπάγονται στον κωδικό ΣΟ 0809 30, τα οποία προορίζονται να καταναλωθούν νωπά.
   2.   Τα μέτρα στήριξης που αναφέρονται στην παράγραφο 1 καλύπτουν:
   
               α)
            
            
               ενέργειες απόσυρσης που διεξάγονται από τις 11 Αυγούστου έως τις 30 Σεπτεμβρίου 2014 από οργανώσεις παραγωγών στον τομέα των οπωροκηπευτικών, οι οποίες έχουν αναγνωριστεί σύμφωνα με το άρθρο 154 του κανονισμού (ΕΕ) αριθ. 1308/2013, καθώς και από παραγωγούς που δεν είναι μέλη των οργανώσεων αυτών·
            
         
               β)
            
            
               δραστηριότητες προώθησης που αναφέρονται στο άρθρο 33 παράγραφος 3 στοιχείο γ) του κανονισμού (ΕΕ) αριθ. 1308/2013, οι οποίες διεξάγονται από τις 11 Αυγούστου έως τις 31 Δεκεμβρίου 2014 από οργανώσεις παραγωγών στον τομέα των οπωροκηπευτικών, οι οποίες έχουν αναγνωριστεί σύμφωνα με το άρθρο 154 του εν λόγω κανονισμού.
            
         Άρθρο 2
   Χρηματοδοτική συνδρομή σε οργανώσεις παραγωγών για αποσύρσεις
   1.   Για τις ενέργειες απόσυρσης που αναφέρονται στο άρθρο 1 παράγραφος 2 στοιχείο α), η χρηματοδοτική συνδρομή της Ένωσης για αποσύρσεις από την αγορά με σκοπό τη δωρεάν διανομή δυνάμει του άρθρου 34 παράγραφος 4 του κανονισμού (ΕΕ) αριθ. 1308/2013 διατίθεται για το 10 %, κατ' ανώτατο όριο, του όγκου της παραγωγής που διαθέτει στο εμπόριο κάθε οργάνωση παραγωγών.
   2.   Η χρηματοδοτική συνδρομή της Ένωσης η οποία αναφέρεται στην παράγραφο 1 διατίθεται στις οργανώσεις παραγωγών, ακόμη κι αν δεν προβλέπουν τις εν λόγω δραστηριότητες απόσυρσης στα επιχειρησιακά τους προγράμματα. Το άρθρο 32 παράγραφος 2 του κανονισμού (ΕΕ) αριθ. 1308/2013 δεν εφαρμόζεται όσον αφορά τη χρηματοδοτική συνδρομή που παρέχει η Ένωση δυνάμει του παρόντος άρθρου.
   3.   Η χρηματοδοτική συνδρομή της Ένωσης που αναφέρεται στην παράγραφο 1 δεν λαμβάνεται υπόψη για τον υπολογισμό των ανώτατων ορίων που αναφέρονται στο άρθρο 34 παράγραφος 2 του κανονισμού (ΕΕ) αριθ. 1308/2013.
   4.   Το ανώτατο όριο του ενός τρίτου των δαπανών, που αναφέρεται στο άρθρο 33 παράγραφος 3 τέταρτο εδάφιο του κανονισμού (ΕΕ) αριθ. 1308/2013, και το ανώτατο όριο του 25 % για την αύξηση του επιχειρησιακού ταμείου που αναφέρεται στο άρθρο 66 παράγραφος 3 στοιχείο γ) του κανονισμού (ΕΕ) αριθ. 543/2011, δεν εφαρμόζονται όσον αφορά τις δαπάνες που πραγματοποιούνται για τις ενέργειες απόσυρσης που αναφέρονται στο άρθρο 1 παράγραφος 2 στοιχείο α) του παρόντος κανονισμού.
   5.   Οι δαπάνες που πραγματοποιούνται σύμφωνα με το παρόν άρθρο αποτελούν μέρος του επιχειρησιακού ταμείου των οργανώσεων παραγωγών.
   Άρθρο 3
   Χρηματοδοτική συνδρομή σε παραγωγούς που δεν είναι μέλη οργανώσεων παραγωγών
   1.   Χορηγείται χρηματοδοτική συνδρομή από την Ένωση, ίση με το 50 % των ποσών που καθορίζονται στο παράρτημα XI του εκτελεστικού κανονισμού (ΕΕ) αριθ. 543/2011, σε παραγωγούς οπωροκηπευτικών οι οποίοι δεν είναι μέλη αναγνωρισμένης οργάνωσης παραγωγών.
   2.   Η χρηματοδοτική συνδρομή της Ένωσης, η οποία αναφέρεται στην παράγραφο 1, διατίθεται για την παράδοση προϊόντων τα οποία στη συνέχεια αποσύρονται από την αγορά από οργάνωση παραγωγών, σύμφωνα με το άρθρο 34 παράγραφος 4 του κανονισμού (ΕΕ) αριθ. 1308/2013, με την επιφύλαξη της τήρησης του χαμηλότερου από τα ανώτατα όρια που καθορίζονται στην παράγραφο 3 πρώτο εδάφιο του παρόντος άρθρου.
   3.   Οι παραγωγοί συνάπτουν σύμβαση με αναγνωρισμένη οργάνωση παραγωγών για το σύνολο της ποσότητας των προϊόντων που πρόκειται να παραδοθεί σύμφωνα με το παρόν άρθρο. Οι οργανώσεις παραγωγών αποδέχονται όλα τα εύλογα αιτήματα παραγωγών που δεν είναι μέλη αναγνωρισμένης οργάνωσης παραγωγών. Πριν από την υπογραφή της σύμβασης, η οργάνωση παραγωγών εξακριβώνει ότι η ποσότητα που πρόκειται να παραδοθεί στο πλαίσιο της σύμβασης δεν υπερβαίνει το χαμηλότερο από τα ακόλουθα ανώτατα όρια:
   
               α)
            
            
               το 10 % της συνολικής παραγωγής των παραγωγών το 2012, με βάση έγγραφα στοιχεία με αποδεικτική ισχύ, τα οποία υποβάλλονται από τον παραγωγό· και
            
         
               β)
            
            
               τη μέση απόδοση παραγωγής ανά εκτάριο της οργάνωσης παραγωγών και των μελών της για ροδάκινα και νεκταρίνια αντιστοίχως το 2012, πολλαπλασιαζόμενη επί το 10 % της έκτασης που χρησιμοποιήθηκε από τον παραγωγό για την παραγωγή ροδάκινων και νεκταρινιών αντιστοίχως το 2014, με βάση έγγραφα στοιχεία με αποδεικτική ισχύ, τα οποία υποβάλλονται από τον παραγωγό.
            
         Τα κράτη μέλη ορίζουν την απόδοση παραγωγής, για ροδάκινα και νεκταρίνια αντιστοίχως, την οποία χρησιμοποιούν οι οργανώσεις παραγωγών που δεν εμπορεύθηκαν ροδάκινα ή/και νεκταρίνια το 2012. Σε περίπτωση που τα κράτη μέλη ορίσουν περιφερειακές αποδόσεις, οι περιφέρειες είναι εκείνες που ορίζονται σύμφωνα με το άρθρο 91 παράγραφος 4 του εκτελεστικού κανονισμού (ΕΕ) αριθ. 543/2011, κατά περίπτωση.
   4.   Η χρηματοδοτική συνδρομή της Ένωσης καταβάλλεται στους παραγωγούς που δεν είναι μέλη οργανώσεων παραγωγών, από την οργάνωση παραγωγών με την οποία ο παραγωγός μη μέλος υπέγραψε σύμβαση, σύμφωνα με την παράγραφο 3.
   5.   Τα ποσά που αντιστοιχούν στις πραγματικές δαπάνες της οργάνωσης παραγωγών για την απόσυρση των αντίστοιχων προϊόντων παρακρατούνται από την οργάνωση παραγωγών. Αποδεικτικά στοιχεία των δαπανών παρέχονται με τιμολόγια.
   6.   Σε περίπτωση ανάκλησης της αναγνώρισης οργάνωσης παραγωγών, σύμφωνα με το άρθρο 114 παράγραφος 2 του εκτελεστικού κανονισμού (ΕΕ) αριθ. 543/2011, τα μέλη της θεωρούνται παραγωγοί που δεν είναι μέλη αναγνωρισμένης οργάνωσης παραγωγών για τους σκοπούς του παρόντος άρθρου.
   7.   Οι όροι απόσυρσης από την αγορά και οι αντίστοιχες κυρώσεις για τη μη συμμόρφωση με αυτούς, οι οποίες προβλέπονται στον κανονισμό (ΕΕ) αριθ. 1308/2013 και τον εκτελεστικό κανονισμό (ΕΕ) αριθ. 543/2011, καθώς και στο άρθρο 2 παράγραφοι 2 έως 5 του παρόντος κανονισμού, εφαρμόζονται κατ' αναλογία για τους σκοπούς του παρόντος άρθρου.
   Άρθρο 4
   Έλεγχοι των ενεργειών απόσυρσης
   Οι ενέργειες απόσυρσης που αναφέρονται στα άρθρα 2 και 3 υπόκεινται σε πρωτοβάθμιους ελέγχους σύμφωνα με τις διατάξεις του άρθρου 108 του εκτελεστικού κανονισμού (ΕΕ) αριθ. 543/2011. Οι έλεγχοι καλύπτουν τουλάχιστον το 10 % της ποσότητας προϊόντων που αποσύρθηκαν από την αγορά, και αντιστοίχως το 10 % των ωφελούμενων από τα μέτρα στήριξης οργανώσεων παραγωγών και παραγωγών που δεν είναι μέλη οργάνωσης παραγωγών.
   Άρθρο 5
   Πρόσθετη στήριξη σε οργανώσεις παραγωγών για δραστηριότητες προώθησης
   1.   Οι δαπάνες της Ένωσης που πραγματοποιούνται για την πρόσθετη στήριξη για δραστηριότητες προώθησης που αναφέρονται στο άρθρο 1 παράγραφος 2 στοιχείο β) δεν υπερβαίνουν το ποσό των 3 000 000 ευρώ.
   Το ποσό αυτό κατανέμεται στα κράτη μέλη σύμφωνα με το παράρτημα.
   2.   Οι οργανώσεις παραγωγών υποβάλλουν στα κράτη μέλη, έως τις 15 Οκτωβρίου 2014, αρχικές αιτήσεις για την πρόσθετη στήριξη που αναφέρεται στην παράγραφο 1. Τα κράτη μέλη αποφασίζουν για τις αιτήσεις και την κατανομή της πρόσθετης στήριξης στις οργανώσεις παραγωγών ως εξής:
   
               α)
            
            
               σε περίπτωση που οι αιτήσεις υπερβαίνουν το μέγιστο ποσό που διατίθεται στο κράτος μέλος σύμφωνα με το παράρτημα, το κράτος μέλος καθορίζει συντελεστή κατανομής με βάση τις υποβληθείσες αιτήσεις·
            
         
               β)
            
            
               σε περίπτωση που οι εγκριθείσες αιτήσεις δεν υπερβαίνουν το ανώτατο ποσό στήριξης, ο συντελεστής κατανομής ορίζεται στο 100 %.
            
         3.   Η πρόσθετη στήριξη που αναφέρεται στην παράγραφο 1 διατίθεται στις οργανώσεις παραγωγών, ακόμη και αν δεν προβλέπουν τέτοιου είδους δραστηριότητες προώθησης στα επιχειρησιακά τους προγράμματα. Το άρθρο 32 παράγραφος 2 του κανονισμού (ΕΕ) αριθ. 1308/2013 δεν εφαρμόζεται όσον αφορά την πρόσθετη στήριξη δυνάμει του παρόντος άρθρου.
   4.   Η πρόσθετη στήριξη η οποία αναφέρεται στην παράγραφο 1 δεν λαμβάνεται υπόψη για τον υπολογισμό των ανώτατων ορίων που αναφέρονται στο άρθρο 34 παράγραφος 2 του κανονισμού (ΕΕ) αριθ. 1308/2013.
   5.   Το ανώτατο όριο του ενός τρίτου των δαπανών, που αναφέρεται στο άρθρο 33 παράγραφος 3 τέταρτο εδάφιο του κανονισμού (ΕΕ) αριθ. 1308/2013, και το ανώτατο όριο του 25 % για την αύξηση του ποσού του επιχειρησιακού ταμείου, που αναφέρεται στο άρθρο 66 παράγραφος 3 στοιχείο γ) του εκτελεστικού κανονισμού (ΕΕ) αριθ. 543/2011, δεν εφαρμόζονται όσον αφορά τις δαπάνες που πραγματοποιούνται για τις ενέργειες προώθησης που αναφέρονται στο άρθρο 1 παράγραφος 2 στοιχείο β) του παρόντος κανονισμού.
   6.   Οι δαπάνες που πραγματοποιούνται σύμφωνα με το παρόν άρθρο αποτελούν μέρος του επιχειρησιακού ταμείου των οργανώσεων παραγωγών.
   Άρθρο 6
   Αίτηση και καταβολή της στήριξης της Ένωσης
   1.   Οι οργανώσεις παραγωγών υποβάλλουν αίτηση για την καταβολή της χρηματοδοτικής συνδρομής της Ένωσης στις ίδιες και/ή σε παραγωγούς που δεν είναι μέλη οργάνωσης παραγωγών, καθώς και για την καταβολή της πρόσθετης στήριξης στις ίδιες, ως εξής:
   
               α)
            
            
               έως τις 31 Οκτωβρίου 2014 όσον αφορά τη χρηματοδοτική συνδρομή της Ένωσης για τις ενέργειες απόσυρσης που αναφέρονται στο άρθρο 1 παράγραφος 2 στοιχείο α)· και
            
         
               β)
            
            
               έως τις 30 Ιανουαρίου 2015 όσον αφορά την πρόσθετη στήριξη για τις δραστηριότητες προώθησης που αναφέρονται στο άρθρο 1 παράγραφος 2 στοιχείο β).
            
         2.   Κατά παρέκκλιση από την πρώτη και τη δεύτερη παράγραφο του άρθρου 72 του εκτελεστικού κανονισμού (ΕΕ) αριθ. 543/2011, οι οργανώσεις παραγωγών υποβάλλουν αίτηση για την καταβολή των συνολικών ποσών της χρηματοδοτικής συνδρομής της Ένωσης και της πρόσθετης στήριξης, που αναφέρονται στην παράγραφο 1 του παρόντος άρθρου, έως τις αντίστοιχες ημερομηνίες που αναφέρονται στην εν λόγω παράγραφο.
   3.   Το ανώτατο όριο του 80 % του αρχικά εγκριθέντος ποσού της ενίσχυσης όσον αφορά επιχειρησιακά προγράμματα, που καθορίζεται στο άρθρο 72 τρίτο εδάφιο του εκτελεστικού κανονισμού (ΕΕ) αριθ. 543/2011, δεν εφαρμόζεται.
   Άρθρο 7
   Κοινοποιήσεις και δηλώσεις δαπανών
   1.   Τα κράτη μέλη κοινοποιούν στην Επιτροπή:
   
               α)
            
            
               έως τις 28 Νοεμβρίου 2014, τις συνολικές ποσότητες που αποσύρθηκαν και τις αιτήσεις για τη συνολική χρηματοδοτική συνδρομή της Ένωσης για την απόσυρση· και
            
         
               β)
            
            
               έως τις 27 Φεβρουαρίου 2015, τις δραστηριότητες προώθησης και τις αιτήσεις για τη συνολική πρόσθετη στήριξη για τις αντίστοιχες δραστηριότητες προώθησης.
            
         2.   Τα κράτη μέλη δηλώνουν στην Επιτροπή, έως τις 27 Φεβρουαρίου 2015, τις δαπάνες που πραγματοποιήθηκαν για τις ενέργειες απόσυρσης και/ή τις δραστηριότητες προώθησης που αναφέρονται στο άρθρο 1.
   Άρθρο 8
   Έναρξη ισχύος και εφαρμογή
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 11η Αυγούστου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Αυγούστου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 347 της 20.12.2013, σ. 671.
   
      (2)  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).
   
      ΠΑΡΑΡΤΗΜΑ
      Μέγιστα ποσά που διατίθενται στα κράτη μέλη στο πλαίσιο της πρόσθετης στήριξης για δραστηριότητες προώθησης, όπως αναφέρεται στο άρθρο 5 παράγραφος 1:
      
                  Κράτος μέλος
               
               
                  Ανώτατο όριο στήριξης (σε ευρώ)
               
            
                  Ελλάδα
               
               
                  317 215
               
            
                  Ισπανία
               
               
                  1 132 495
               
            
                  Γαλλία
               
               
                  262 089
               
            
                  Ιταλία
               
               
                  1 288 201
               
            
                  Σύνολο
               
               
                  3 000 000